Slovenský hydrometeorologický ústav

Slovenský hydrometeorologický ústav (skratka SHMÚ) je príspevková organizácia zriadená Ministerstvom životného prostredia Slovenskej republiky, ktorá zabezpečuje výkon štátnej hydrologickej služby a štátnej meteorologickej služby na území Slovenska§ 3 ods. 1 zákona Národnej rady SR (NR SR) č. 201/2009 Z. z. z 29. apríla 2009 o štátnej hydrologickej službe a štátnej meteorologickej službe v znení zákona NR SR č. 39/2013 Z. z. z 31. januára 2013 o integrovanej prevencii a kontrole znečisťovania životného prostredia a o zmene a doplnení niektorých zákonov. SHMÚ sa zameriava zhromažďovaním informácií o vodstve a ovzduší na území Slovenska, poskytuje informácie ako predpoveď počasia a venuje sa aj štúdiu a popisu dejov v atmosfére a hydrosfére. Od úradu závisí fungovanie kritickej infraštruktúry štátu, ako napríklad riadenie letovej prevádzky a bezpečný prelet a pristávanie lietadiel na území Slovenska, meranie rádioaktivity a výpočet pohybu rádioaktívneho mraku, krízové plánovanie a prevencia pred haváriami atómových elektrární, plánovanie výroby solárnych a veterných elektrární a zabezpečovanie stability a bezpečnosti elektrizačnej siete, objednávanie zemného plynu na vykurovanie, detekcia úniku jedovatých látok do ovzdušia a vody, správne načasovanie sadenia, zavlažovania, hnojenia a zberu poľnohospodárskych plodín.

 Dejiny 
náhľad|Meteorolofický radar SHMÚ na Kojšovskej holi.
Prvé merania teploty ovzdušia na Slovensku uskutočňovali už v 18. storočí. Medzi prvých patril Ján Adam Raymann z Prešova. Systematické merania vykonával ako prvý Ústredný ústav pre meteorológiu a geodynamiku vo Viedni približne od polovice 19. storočia. V roku 1870 pokračoval v meraniach Ústredný ústav pre meteorológiu a zemský magnetizmus v Budapešti . Po vzniku Česko-Slovenska bolo v roku 1919 v Bratislave založené Hydrografické oddelenie Krajinského úradu. Meteorologické pozorovania riadil Štátny ústav meteorologický v Prahe. V roku 1939 vzniklo Ústredie slovenskej poveternostnej služby, ktoré sa následne zlúčilo s Hydrografickým oddelením Krajinského úradu, čím vznikol Štátny hydrologický a meteorologický ústav. Po skončení vojny bol v roku 1954 v Prahe vytvorený Hydrometeorologický ústav, ktorý mal aj svoju pobočku v Bratislave. Samostatný ústav vznikol 1. januára 1969 ako Hydrometeorologický ústavVeľký, J. a kolektív. Encyklopédia Slovenska. II. zväzok E-J. Veda, Bratislava, 1978, s. 387-388. V roku 1982 bol premenovaný na Slovenský hydrometeorologický ústav.

Na jar 2011 zaznamenal ústav týždňový výpadok poskytovania svojich on-line služieb pre verejnosť od 14. do 21. apríla. Služby neboli k dispozícií v dôsledku kombinácie výpadkov hlavného a niekoľkých komunikačných serverov. Porucha bola dôsledkom dlhodobého podfinancovania ústavu, ktorý už dlhšiu dobu vyžaduje obnovenie technického zariadenia.

 Riaditelia 
V roku 2009 vystriedal na poste riaditeľa ústavu Jána Kucharčíka Vladimír Rak. Medzi rokmi 2012 až 2024 bol generálnym riaditeľom ústavu Martin Benko.Výročná správa Slovenského hydrometeorologického ústavu za rok 2016, SHMÚ, Bratislava, Dostupné online Na základe výberového konania sa stal novým riaditeľom od júna 2024 Vasil Penev. Od 1. februára 2025 je dočasne poverená vedením ústavu Ivana Herkel. Od 13. mája 2025 bol vedením inštitúcie dočasne poverený Vladimír Císar.

 Pracoviská a zamestnanci 
náhľad|Prístroje aerologického radiačného centra v Gánovciach.
V roku 2022 mal SHMÚ 446 zamestnancov.Benko, M., 2023: Výročná správa SHMÚ za rok 2022, Slovenský hydrometeoroligcký ústav, Bratislava, 43 s. Dostupné online Ústav disponuje viacerými pracoviskami. Ústredné pracovisko sa nachádza v Bratislavskej Kolibe. Regionálne pracoviská sú v Banskej Bystrici, Košiciach a Žiline. V Gánovciach sa nachádza aerologické radiačné centrum. Na Malom Javorníku (Svätý Jur) pracovisko meteorologického radaru a družicových meraní. Ďalšie rádiolokačné pracoviská sú na Kojšovskej holi, Kubínskej holi a Špaňom Laze. Pracovisko predpovedí pre letectvo sa nachádza na Bratislavskom letisku. Okrem toho prevádzkuje 18 profesionálnych observatórií a meteorologických staníc.

 Pozri aj 
 Meteorologická stanica

 Referencie 

 Iné projekty 

 Externé odkazy 
 Stránka Slovenského hydrometeorologického ústavu

Kategória:Vedecké organizácie na Slovensku
Kategória:Meteorologické organizácie
Kategória:Organizácie založené v 1969
Kategória:Príspevkové organizácie Ministerstva životného prostredia Slovenskej republiky